Invoertariewe ‘katastrofies’ vir die ekonomieSuid-Afrikaanse vleisvervaardigers het Donderdag gewaarsku dat ŉ oorhaastige besluit, om invoertariewe te hef op hoenderprodukte van nie-EU- en SAOG-lande, tot ŉ tekort aan pluimvee in plaaslike markte kan lei en plaaslike vervaardigers sal nie aan die aanvraag kan voldoen nie. ŉ Onafhanklike studie, onder leiding van die Vereniging van In- en Uitvoerders van Vleis (Amie), oor die Suid-Afrikaanse hoenderbedryf, het bevind dat plaaslike vervaardigers nie vervaardiging verhoog het om te voldoen aan die groter aanvraag nie, ondanks bestaande hoë vlakke van handelsbeskerming. Amie het gesê die navorsing, deur die internasionale besigheidsadviesgroep, FTI Consulting, wys dat beduidende tariefverhogings in die bedryf tot ŉ afname kan lei in plaaslike hoenderprodukte – ŉ afname van 44 650 ton word beraam as huidige voorstelle aanvaar word. Vleisinvoerders het gesê die afname in volume sal in die eerste jaar tot hoër pryse en ŉ geraamde verlies van R1,1 miljard in die BBP lei, gevolg deur ŉ verhoging in tariewe, groter werkloosheid en ŉ verdere daling in plaaslike verbruik en belegging. Dit is teenstrydig met Suid-Afrika se groot pluimveevervaardigers onder die Suid-Afrikaanse Pluimveevereniging, wat aansoek gedoen het vir tariefverhogings op invoere van tussen 12% en 37% tot 82% om die plaaslike bedryf teen invoere te beskerm. Paul Matthew, uitvoerende hoof van Amie, het gesê die oplossing is om ŉ vryemarkbenadering te volg waar invoere toegelaat word om die plaaslike aanbod aan te vul, waar plaaslike vervaardiging ŉ tekort het. Matthew het gesê die navorsing dui daarop dat die tekort in hoenderprodukte, wat veroorsaak sal word indien die nuwe strafmaatreëls op die voorgestelde vlakke ingestel word, ŉ negatiewe impak op die Suid-Afrikaanse ekonomie sal hê. “Die enigste wenners sal ŉ handjievol groot vervaardigers wees wat reeds voordeel trek uit laer voerpryse en vervaardigingskoste in ŉ hoogs doeltreffende bedryf. Die voortgesette aanname dat hoender ‘gestort’ word in Suid-Afrika is ook misleidend, omdat dit die indruk wek dat minderwaardige produkte plaaslik verkoop word. Ingevoerde hoender is onderworpe aan talle gehalte- en veeartsenyondersoeke om gehalte te verseker.” Volgens hom sal die nuwe “strafmaatreëls” daartoe lei dat ongeveer 15% van plaaslike invoerders hul deure sal moet sluit. “Daar sal beslis werksverliese wees. Ander invoerders sal alternatiewe verskaffers vind, maar uiteindelik is verbruikers die verloorders, omdat hulle meer sal moet betaal en minder opsies sal hê om van te kies.”